
Par izglītības un zinātnes darbinieku profesionālo autonomiju

Izglītības un zinātnes darbinieku profesionālā autonomija ir būtiska, lai nodrošinātu augstu izglītības kvalitāti, inovācijas un attīstību. Stiprinot autonomiju, samazinot birokrātisko slogu un veicinot sadarbību ar izglītojamo likumiskajiem pārstāvjiem, mēs spējam izveidot stabilu un efektīvu izglītības sistēmu, kas veicina gan profesionālo, gan sabiedrisko labumu. Tāpēc ir  jāturpina šo principu ieviešana un aizsardzība, nodrošinot, ka izglītības un zinātnes darbinieki var darboties brīvi, atbildīgi un efektīvi.
1. Profesionālā brīvība pieņemt lēmumus un pašnoteikšanās
1.1. Izglītības un zinātnes darbiniekiem jābūt tiesībām pieņemt lēmumus, kas saistīti ar viņu ikdienas darbu. Profesionālā brīvība ietver ne tikai spēju pielāgot darba metodes un pieeju atbilstoši katrai situācijai, bet arī tiesības nepakļauties nevajadzīgai birokrātijai, kas kavē efektīvu darbu. Pedagogiem un zinātniekiem jābūt autonomiem, izvēloties mācību un pētniecības metodoloģiju. 
1.2. Lai saglabātu profesionālo integritāti un izvairītos no izdegšanas, ir būtiski, lai izglītības un zinātnes darbinieki iemācītos atteikties no uzdevumiem, kas pārsniedz viņu profesionālās robežas vai nespēj nodrošināt vēlamo rezultātu. Šī prasme palīdz saglabāt darba kvalitāti, kā arī novērst lieku slodzi un resursu izšķērdēšanu.
2. Uzticēšanās stiprināšana un izglītojamo likumisko pārstāvju loma izglītības procesā
2.1. Izglītības kvalitāti nevar nodrošināt tikai pedagogi, zinātnieki un tehniskais personāls, tāpēc ir jāaktualizē likumisko pārstāvju loma izglītošanās procesā. Izglītojamo likumiskajiem pārstāvjiem jābūt līdzatbildīgiem partneriem izglītības procesā, veicinot savstarpējo sadarbību starp iesaistītajām pusēm, kas savukārt stiprina sabiedrības atbalstu un uzticēšanos nozares darbiniekiem. 
3. Tiesības, pienākumi un atbildība
3.1. Izglītības un zinātnes darbiniekiem ir tiesības pieņemt lēmumus par sava darba saturu, metodēm un organizāciju, kā arī pienākums rīkoties saskaņā ar sabiedrības interesēm, profesionālajiem standartiem un morāles principiem. 
[bookmark: _GoBack]3.2. Izglītības iestāžu iekšējās kārtības noteikumos jābūt skaidri norādītiem šo tiesību un pienākumu ierobežojumiem, veicinot normu iedzīvināšanu un to izpildi, tādējādi stiprinot darbinieku profesionālo autonomiju.
4. Birokrātiskā sloga mazināšana 
Viens no lielākajiem izaicinājumiem izglītības nozarē ir pārmērīgais birokrātiskais slogs, kas bieži vien novērš pedagogus no reāla mācību darba un pētniecības. Tādēļ ir jāsamazina administratīvās prasības, ieviešot efektīvākas darba metodes un atbalstu, kas ļautu izglītības darbiniekiem koncentrēties uz savu galveno misiju – izglītot un nodarboties ar pētniecību.
5. Tiesību stiprināšana un arodbiedrību nozīme
5.1. Tiesības uz profesionālo autonomiju un atbalstu ir jāstiprina, nodrošinot izglītības un zinātnes darbiniekiem aizsardzību pret ietekmēšanu un pienācīgu atalgojumu par savu darbu. Arodbiedrībai ir svarīga loma šo tiesību aizsardzībā, jo tā var efektīvi pārstāvēt darbinieku intereses un palīdzēt cīnīties par taisnīgākiem darba apstākļiem, tostarp piedāvājot papildu priekšrocības saviem biedriem.
5.2. Jāizstrādā strīdu izšķiršanas sistēma, lai LIZDA biedri zinātu un spētu izmantot savas tiesības uz aizstāvību, ja viņu tiesības, kas paredzētas valsts tiesību aktos vai koplīgumos, ir pārkāptas. Būtiski objektīvi iesaistīties strīdu izšķiršanā starp darba devēju un LIZDA biedru, lai nodrošinātu darba ņēmēja administratīvu aizsardzību pret jebkāda veida kaitējumu, tai skaitā tiesību aizsardzību tiesā.

6. Sociālo partneru priekšlikumu iekļaušana reālpolitikā
Reformas izglītības un zinātnes nozarē jāīsteno, ņemot vērā profesionālo autonomiju un nozares ekspertu viedokli. Nozaru politikai jābūt balstītai uz zinātniskām analīzēm un pedagogu pieredzi, nevis atkarīgai no ārējās ietekmes vai politiskajām ambīcijām. Politikas veidotājiem jāsniedz iespēja izglītības un zinātnes darbiniekiem piedalīties politisko lēmumu veidošanā, izstrādē, tādējādi veicinot reformas, kas patiesi uzlabo nozares darbību un veicina attīstību.

